title: A Bizottság határozata ( 2009. december 17.) a vízben oldódó paradicsomsűrítménynek a trombocita-aggregációra gyakorolt hatásával kapcsolatos, egészségre vonatkozó állítás engedélyezéséről, valamint az 1924/2006/EK európai parlamenti és tanácsi rendelet alapján a védett adatok védelmének biztosításáról (az értesítés a C(2009) 10113. számú dokumentummal történt) (EGT-vonatkozású szöveg)

text:
               18.12.2009

               HU

               Az Európai Unió Hivatalos Lapja

               L 336/55

      A BIZOTTSÁG HATÁROZATA

   (2009. december 17.)
   a vízben oldódó paradicsomsűrítménynek a trombocita-aggregációra gyakorolt hatásával kapcsolatos, egészségre vonatkozó állítás engedélyezéséről, valamint az 1924/2006/EK európai parlamenti és tanácsi rendelet alapján a védett adatok védelmének biztosításáról
   (az értesítés a C(2009) 10113. számú dokumentummal történt)
   (Csak az angol nyelvű szöveg hiteles)
   (EGT-vonatkozású szöveg)
   (2009/980/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az élelmiszerekkel kapcsolatos, tápanyag-összetételre és egészségre vonatkozó állításokról szóló, 2006. december 20-i 1924/2006/EK európai parlamenti és tanácsi rendeletre (1) és különösen annak 18. cikke (4) bekezdésére,
   mivel:

               (1)

               Az 1924/2006/EK rendelet értelmében tilos az élelmiszerrel kapcsolatos, egészségre vonatkozó állítások alkalmazása, kivéve, ha azokat a Bizottság az említett rendelet szerint engedélyezte, és szerepelnek az engedélyezett állítások listáján.

               (2)

               Az 1924/2006/EK rendelet azt is lehetővé teszi, hogy élelmiszer-ipari vállalkozók egészségre vonatkozó állítások engedélyezése iránti kérelmeket nyújtsanak be az adott tagállam illetékes nemzeti hatóságához. Az illetékes nemzeti hatóságnak továbbítania kell az érvényes kérelmeket az Európai Élelmiszerbiztonsági Hatósághoz (EFSA, a továbbiakban: Hatóság).

               (3)

               A kérelem kézhezvételét követően a Hatóságnak késedelem nélkül tájékoztatnia kell a többi tagállamot és a Bizottságot, és meg kell fogalmaznia véleményét az adott, egészségre vonatkozó állítással kapcsolatban.

               (4)

               A Bizottság az egészségre vonatkozó állítás engedélyezéséről a Hatóság által megfogalmazott vélemény figyelembevételével határoz.

               (5)

               Az innováció ösztönzése céljából azon egészségre vonatkozó állítások esetében, melyek újonnan kidolgozott tudományos bizonyítékokon alapulnak és/vagy melyek a védett adatok védelmére irányuló kérelmet tartalmaznak, gyorsított engedélyezési eljárást kell alkalmazni. Amennyiben a kérelmező védett adatok védelmére irányuló kérelme alapján a Bizottság azt javasolja, hogy korlátozni kell az ilyen adatok felhasználását a kérelmező javára, e korlátozás öt év elteltével lejár az 1924/2006/EK rendelet 21. cikkének megfelelően.

               (6)

               Miután 2009. január 7-én a Provexis Natural Products Ltd az 1924/2006/EK rendelet 13. cikkének (5) bekezdésével összhangban kérelmet nyújtott be, a Hatóságot felkérték, hogy véleményezzen egy olyan, egészségre vonatkozó állítást, mely szerint a vízben oldódó paradicsomsűrítmény (Water-Soluble Tomato Concentrate, WSTC I. és II.) hatással van a trombocitatevékenységre az egészséges emberek esetében (a kérdés száma: EFSA-Q-2009-00229) (2). A kérelmező által javasolt állítás megfogalmazása a következő volt: „Segíti az egészséges véráramlás fenntartását és kedvezően hat a keringésre.”

               (7)

               A Bizottság és a tagállamok 2009. május 28-án kapták kézhez a Hatóság tudományos véleményét, mely szerint a Hatóság arra a következtetésre jutott, hogy a rendelkezésre bocsátott adatok alapján ok-okozati összefüggés van a WSTC I. és II. fogyasztása és azon állítás között, hogy a termék fogyasztása segíti a normális trombocita-aggregáció fenntartását. A megfogalmazás módosítása esetén, figyelembe véve különösen az 1924/2006/EK rendelet 5. cikkének (2) bekezdésében szereplő követelményt, úgy tekintendő, hogy az állítás megfelel az 1924/2006/EK rendelet követelményeinek, és fel kell venni az engedélyezett állítások közösségi listájára.

               (8)

               Az 1924/2006/EK rendelet egyik célkitűzése annak biztosítása, hogy az egészségre vonatkozó állítások valósághűek, világosak, megbízhatók és hasznosak legyenek a fogyasztó számára, és hogy ezt figyelembe vegye a megszövegezés és a megjelenítés. Emiatt, amennyiben a kérelmező által alkalmazott állítások megfogalmazása ugyanazzal a jelentéssel bír a fogyasztók számára mint egy engedélyezett, egészségre vonatkozó állítás – mivel ugyanolyan összefüggést mutatnak ki egyrészt egy adott élelmiszerkategória, élelmiszer vagy annak valamely alkotóeleme, másrészt az egészség között –, azonos felhasználási feltételek kell, hogy vonatkozzanak rájuk, az e határozat mellékletében jelzetteknek megfelelően.

               (9)

               A Hatóság jelezte véleményében, hogy következtetéseihez kilenc, a kérelmező állítása szerint védett tanulmányt kellett figyelembe venni.

               (10)

               A Hatóság véleményének kézhezvételét követően a Bizottság további pontosítást kért a kérelmezőtől a kilenc, állítólag védett tanulmánnyal kapcsolatos indokolást illetően, különös tekintettel az 1924/2006/EK rendelet 21. cikke (1) bekezdésének b) pontjában szereplő „kizárólagos hivatkozási jogra”. A kérelmező által szolgáltatott összes indokolható információt megvizsgálták. A hét, nem közzétett tanulmányt illetően úgy vélik, hogy az 1924/2006/EK rendelet 2. cikkének (1) bekezdésében meghatározott feltételek teljesültek. Ennek megfelelően a hét tanulmányban szereplő tudományos adatok és egyéb információk nem használhatók fel egy következő kérelmező javára az engedélyezéstől számított öt éven át, az említett rendelet 21. cikkének (1) bekezdésében meghatározott feltételek szerint. Az egészségre vonatkozó állítás engedélyezése iránti kérelem benyújtását megelőzően közzétett két tanulmányt illetően (3) úgy vélik, hogy mivel a tanulmányokat közzétették és így a nyilvánosságra számára elérhetővé váltak, a tanulmányok védelme nem indokolt az 1924/2006/EK rendelet olyan céljainak tekintetében, mint például az újítók által az említett rendelet szerinti kérelem alátámasztására szolgáló információk és adatok összegyűjtésébe történt befektetések védelme, és ennek megfelelően nem részesülnek védelemben.

               (11)

               A kérelmező által a Bizottság számára az 1924/2006/EK rendelet 16. cikkének (6) bekezdésével összhangban benyújtott észrevételeket figyelembe vették az e határozatban előírt intézkedések meghatározása során.

               (12)

               A tagállamokkal konzultáltak,

         ELFOGADTA EZT A HATÁROZATOT:
   1. cikk
   Az e határozat mellékletében meghatározott, egészségre vonatkozó állítást fel kell venni az engedélyezett állítások 1924/2006/EK rendelet 13. cikkének (3) bekezdésében említett közösségi listájára.
   2. cikk
   Az e határozat mellékletében feltüntetett tanulmányokban szereplő tudományos adatoknak és egyéb információknak a kérelmező javára történő felhasználását korlátozni kell az engedélyezéstől számított öt éven át, az 1924/2006/EK rendelet 21. cikkének (1) bekezdésében meghatározott feltételek szerint.
   3. cikk
   E határozat címzettje a Provexis Natural Products Ltd, Thames Court, 1 Victoria Street, Windsor, Berkshire, SL4 1YB, Egyesült Királyság.

      Kelt Brüsszelben, 2009. december 17-én.

            a Bizottság részéről

         Androulla VASSILIOU

            a Bizottság tagja

      (1)  HL L 404., 2006.12.30., 9. o.

      (2)  The EFSA Journal (2009) 1101, 1–15. o.

      (3)  O’Kennedy N, Crosbie L, Whelam S, Luther V, Horgan G, Broom JI, Webb DJ, Duttaroy AK, Effects of tomato extract on platelet function: a double-blinded crossover study in healthy humans. The American Journal of Clinical Nutrition, 2006, Vol. 84, pp. 561-569. and O’Kennedy N, Crosbie L, van Lieshout M, Broom JI, Webb DJ, Duttaroy AK, Effects of antiplatelet components of tomato extract on platelet function in vitro and ex vivo: a time-course cannulation study in healthy humans. The American Journal of Clinical Nutrition, 2006, Vol. 84, pp., 570-579.

      MELLÉKLET

                  Kérelmező – Cím

                  Tápanyag, anyag, élelmiszer vagy élelmiszerkategória

                  Állítás

                  Az állítás alkalmazásának feltételei

                  Az élelmiszer felhasználására vonatkozó feltételek és/vagy korlátozások és/vagy kiegészítő tájékoztatás vagy figyelmeztetés

                  A kérelmező javára történő felhasználásra korlátozott védett adatok

                  Az EFSA véleményének hivatkozási száma

                  Provexis Natural Products Ltd, Thames Court, 1 Victoria Street, Windsor, Berkshire, SL4 1YB, Egyesült Királyság

                  Vízben oldódó paradicsomsűrítmény (WSTC I. és II.)

                  A vízben oldódó paradicsomsűrítmény (WSTC I. és II.) segíti a normális trombocita-aggregáció fenntartását, ami hozzájárul az egészséges véráramlás kialakulásához

                  A fogyasztó tájékoztatása arról, hogy a jótékony hatás eléréséhez naponta 3 g WSTC I-t vagy 150 mg WSTC II-t kell fogyasztani legfeljebb 250 ml gyümölcslé, ízesített ital vagy joghurtital (kivéve, ha erősen pasztőrözött) formájában

                              1.

                              O’ Kennedy N, Crosbie L, van Lieshout M, Broom JI, Webb DJ, Duttaroy AK, 2003a. Két friss paradicsomnak megfelelő egyetlen WSTC-adag trombocita-aggregációt gátló hatásának fennmaradása 24 órán át. REC No. 02/0269

                              2.

                              O’ Kennedy et al. 2003b. 42 napos, randomizált, kontrollált és kettősvak keresztezett („crossover”) vizsgálat a napi WSTC-fogyasztásnak a trombocitafunkcióra, a koagulációra és néhány alapvető CVD (kardiovaszkuláris betegségek) kockázatjelzőre gyakorolt hatásának értékeléséhez. REC No 03/0177.

                              3.

                              O’ Kennedy et al. 2005. A Sirco® nevű, 12 g/L WSTC-t tartalmazó, napi egyszeri fogyasztásra szánt gyümölcsital túlfogyasztásának hatásai a trombocitafunkcióra az egészséges alanyok esetében. REC No 05/S0802/77.

                              4.

                              O’ Kennedy et al. 2006c. Kísérleti vizsgálat, melynek segítségével összehasonlíthatók a WSTC trombocita-aggregációt gátló hatásai egészséges alanyok esetében, két különböző élelmiszermátrixban való fogyasztást követően. REC No 06/S0802/60.

                              5.

                              O’ Kennedy et al. 2007. Randomizált, kontrollált, kettősvak keresztezett vizsgálat, melynek segítségével összehasonlíthatók három különböző WSTC-formátum trombocita-aggregációt gátló hatásai egészséges emberekben. REC No 07/S0801/13.

                              6.

                              Song V, Sheddon A, Horgan G és O’ Kennedy N.: a WSTC antikoaguláns és gyulladásgátló hatásai a vérlemezkékben és az endotél sejtekben. Benyújtandó kézirat; 2008.

                              7.

                              Zhang F, Song V, Neascu M, Crosbie L, Duncan G, Horgan G, de Roos B és O’ Kennedy N.: átfolyási citometrikus és proteomikus vizsgálatok a WSTC-nek az in vitro trombocitaműködésre gyakorolt hatásainak vizsgálatához. Nem közzétett, 2007/2008.

                  Q-2009-00229


title: 2009/194/EK: Az Európai Parlament határozata ( 2008. április 22. ) az Európai Unió 2006-os pénzügyi évre szóló általános költségvetésének végrehajtására vonatkozó mentesítésről, VII. szakasz – Régiók Bizottsága

text:
               31.3.2009

               HU

               Az Európai Unió Hivatalos Lapja

               L 88/83

         AZ EURÓPAI PARLAMENT HATÁROZATA
   (2008. április 22.)
   az Európai Unió 2006-os pénzügyi évre szóló általános költségvetésének végrehajtására vonatkozó mentesítésről, VII. szakasz – Régiók Bizottsága
   (2009/194/EK)
   AZ EURÓPAI PARLAMENT,
   tekintettel az Európai Unió 2006-os pénzügyi évre vonatkozó általános költségvetésére (1),
   tekintettel az Európai Közösségek 2006-os pénzügyi évre vonatkozó végleges éves beszámolójára, 2006 – I. kötet (C6-0368/2007) (2),
   tekintettel a Régiók Bizottságának a 2006-ban elvégzett belső ellenőrzésekről a mentesítésért felelős hatóság számára készített éves jelentésére,
   tekintettel a Számvevőszéknek a 2006-os pénzügyi évre vonatkozó költségvetés végrehajtásáról szóló éves jelentésére (3) és a Számvevőszék különjelentéseire, az ellenőrzés alá vont intézmények válaszaival együtt,
   tekintettel a Számvevőszéknek az elszámolás megbízhatóságát, valamint az alapjául szolgáló ügyletek jogszerűségét és szabályszerűségét igazoló, az EK-Szerződés 248. cikke szerinti nyilatkozatára (4),
   tekintettel az EK-Szerződés 272. cikkének (10) bekezdésére, valamint 274., 275. és 276. cikkére,
   tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (5) és különösen annak 50., 86., 145., 146. és 147. cikkére,
   tekintettel eljárási szabályzata 71. cikkére és V. mellékletére,
   tekintettel a Költségvetési Ellenőrző Bizottság jelentésére (A6-0095/2008),

               1.

               mentesítést ad a Régiók Bizottsága főtitkára számára a Régiók Bizottsága 2006-os pénzügyi évre szóló általános költségvetésének végrehajtására vonatkozóan;

               2.

               az alábbi állásfoglalásban fejti ki észrevételeit;

               3.

               utasítja elnökét, hogy továbbítsa ezt a határozatot, valamint az annak szerves részét képező állásfoglalást a Tanácsnak, a Bizottságnak, a Bíróságnak, a Számvevőszéknek, az Európai Ombudsmannak és az Európai Adatvédelmi Biztosnak, és gondoskodjon az Európai Unió Hivatalos Lapjában való közzétételéről (L sorozat).

            az elnök

         Hans-Gert PÖTTERING

            főtitkár

         Harald RØMER

      (1)  HL L 78., 2006.3.15.

      (2)  HL C 274., 2007.11.15., 1. o.

      (3)  HL C 273., 2007.11.15., 1. o.

      (4)  HL C 274., 2007.11.15., 130. o.

      (5)  HL L 248., 2002.9.16., 1. o.

    ---documentbreak---

               31.3.2009

               HU

               Az Európai Unió Hivatalos Lapja

               L 88/84

         AZ EURÓPAI PARLAMENT ÁLLÁSFOGLALÁSA
   (2008. április 22.)
   az Európai Unió 2006-os pénzügyi évre szóló általános költségvetésének végrehajtására vonatkozó mentesítésről szóló határozat szerves részét képező megjegyzésekkel, VII. szakasz – Régiók Bizottsága
   AZ EURÓPAI PARLAMENT,
   tekintettel az Európai Unió 2006-os pénzügyi évre szóló általános költségvetésére (1),
   tekintettel az Európai Közösség 2006-os pénzügyi évre vonatkozó végleges éves beszámolójára – I. kötet (C6–0368/2007) (2),
   tekintettel a Régiók Bizottságának a mentesítő hatósághoz benyújtott, a 2006. évi belső ellenőrzésekről szóló éves jelentésére,
   tekintettel a 2006-os pénzügyi év költségvetésének végrehajtásáról szóló éves számvevőszéki jelentésre és a Számvevőszék különjelentéseire az ellenőrzés alá vont intézmények válaszaival együtt (3),
   tekintettel a Számvevőszék által az EK-Szerződés 248. cikke értelmében nyújtott, az elszámolás megbízhatóságát, valamint az alapjául szolgáló ügyletek jogszerűségét és szabályszerűségét igazoló nyilatkozatra (4),
   tekintettel az EK-Szerződés 272. cikkének (10) bekezdésére, valamint 274., 275. és 276. cikkére,
   tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (5) és különösen annak 50., 86., 145., 146. és 147. cikkére,
   tekintettel eljárási szabályzata 71. cikkére és V. mellékletére,
   tekintettel a Költségvetési Ellenőrző Bizottság jelentésére (A6-0095/2008),

               1.

               megállapítja, hogy 2006-ban a Régiók Bizottsága 74 391 953,27 EUR összegű kötelezettségvállalási előirányzat felett rendelkezett (2005-ben: 69 570 456,32 EUR), amelynek felhasználási aránya 97,94 % volt;

               2.

               megállapítja, hogy az eredményszemléletű számvitel 2005. január 1-jei bevezetését követően a Régiók Bizottsága pénzügyi kimutatásai a 2006-os gazdasági évben 8 306 761 EUR összegű negatív mérleget mutatnak, valamint azonos összegű aktívákat és passzívákat (101 124 165 EUR);

               3.

               üdvözli, hogy az EGSZB és a Régiók Bizottsága 2007 decemberében új adminisztratív együttműködési megállapodást írt alá a 2008–2014-es időszakra; meggyőződése, hogy a két intézmény közötti együttműködés pénzügyi szempontból kedvező lesz az európai adófizetők számára;

               4.

               üdvözli a két bizottság egyértelmű kötelezettségvállalását arra, hogy belső ellenőrzési követelményrendszerüket, továbbá a közös szolgálatokhoz kapcsolódó minden más ide vonatkozó pénzügyi eljárásukat összehangolják;

               5.

               megjegyzi, hogy az új megállapodás szerint a legfontosabb területek (infrastruktúrák, informatika és telekommunikáció, valamint a fordítás és a dokumentum-előállítás) a közös szolgálatok keretén belül maradnak, míg néhány más szolgálat, mint például a belső szolgálatok, a szociális és orvosi szolgálat, a könyvtár és a sajtó-előmunkálatok szétválasztásra kerülnek;

               6.

               azonban kitart amellett, hogy e szétválasztásnak költségvetési szempontból semlegesnek kell lennie, ezért sürgeti a két bizottságot, hogy a félidei felülvizsgálat részeként készítsenek közös elemzést annak felmérésére, hogy az erőforrások ilyen átcsoportosítása mindkettejük számára előnyös lesz-e; kéri a két bizottságot, hogy tájékoztassák a Parlamentet a szétválasztásra kerülő területeken születő kisebb együttműködési megállapodásokról;

               7.

               kiemeli az Európai Számvevőszék fent említett éves jelentésének 10.19. pontjában tett azon megállapítását, hogy a közbeszerzések területén megfigyelhetők irányítási és ellenőrzési hiányosságok; aggasztónak tartja a tárgyalásos eljárások ajánlattételi felhívásokkal szembeni túlzott arányát a közbeszerzésekkel kapcsolatos összes kiadást figyelembe véve; üdvözli ugyanakkor azt a közös szolgálatoktól kapott információt, mely szerint a korábban tárgyalásos eljárások keretében odaítélt, az épületek működtetéséhez kapcsolódó szolgáltatásokra vonatkozó szerződések újabb körét már ajánlattételi felhívások eredményeképp kötötték, és e területen jelenleg is ajánlattételi felhívásra épülő beszerzések folynak;

               8.

               ezzel összefüggésben üdvözli, hogy a közös szolgálatokon belül létrejött egy Szerződéskötési Osztály, amely a közbeszerzések terén nyújt segítséget a közös szolgálatok valamennyi operatív részlegének; megjegyzi, hogy az eddig a közös szolgálatok keretében működő ellenőrzési szolgálatot az új megállapodás a bizottságok saját hatáskörébe utalja;

               9.

               megjegyzi, hogy a közös szolgálatok által az előadó kérdőívére adott válaszok szerint a Remorqueur és a Van Maerlant épületbe 2007-ben történt beköltözéssel a bizottságok elfoglalták összes irodájuk 92 %-át és irodaigényük a következő évekre kielégítettnek tekinthető;

               10.

               a Montoyer épület előcsarnokának felújítása kapcsán megjegyzi, hogy az EGSZB belső ellenőre jelentésében megállapította, hogy „nem talált semmit, ami arra utalna, hogy a Montoyer épület előcsarnok-felújításának késedelmes végrehajtása miatt megítélt kártérítés rendezése ne volna védhető”; kiemeli, hogy a jelentést megküldték az OLAF-nak, de arra semmilyen visszhang nem érkezett az EGSZB vagy a Régiók Bizottsága tudomása szerint;

               11.

               megállapítja, hogy az ellenőrzési szolgálatot a feladatok szétválasztása elvének és a szolgálat függetlenségének további hangsúlyozása végett 2006-ban a Költségvetési és Pénzügyi Osztályról áthelyezték az Általános Adminisztrációs Osztályra; megállapítja továbbá, hogy a Régiók Bizottsága úgy véli, 2006-ban elegendő számú utólagos ellenőrzést hajtott végre és minden szolgálatát arra kérte, hogy 2007-ben az összes dosszié 5 %-át vessék alá ellenőrzésnek; üdvözli, hogy a Régiók Bizottsága jelentősen növelte erőforrásait és kapacitásait a pénzügyi ellenőrzési szolgálatánál;

               12.

               alapvetően fontosnak tartja, hogy az engedélyezésre jogosult tisztviselők, ellenőrök és könyvvizsgálók kellő szigorral folytassák le az ellenőrzéseket; ezzel összefüggésben hangsúlyozza a minden ágazatban megfelelő számban elvégzett, szúrópróbaszerű ellenőrzések fontosságát a néhány nagyobb kockázatot képviselő stratégiai ágazat ellenőrzésén túlmenően;

               13.

               hangsúlyozza az Európai Számvevőszék fent említett éves jelentésének 10.23. pontjában tett azon megállapítását, hogy egy utólagos ellenőrzési eljárás során a Régiók Bizottságának igazgatása feltárta, hogy az egyik nemzeti delegációjuk esetében a tagoknak utazási költségtérítés (repülőjegy) címén egy utazási iroda kézzel írott számlái alapján kifizetett összegek átlagosan 83 %-kal meghaladták a légitársaság által kibocsátott, ténylegesen felhasznált repülőjegyek árát;

               14.

               megállapítja, hogy a Régiók Bizottsága ezt követően széles körű vizsgálatot rendelt el az ügyben, amely 2007 júliusában le is zárult, és amely a Számvevőszék szerint nem igazolta, hogy az adminisztratív kiadásokra kifizetett összegek indokoltak lettek volna;

               15.

               megelégedésére szolgál a Régiók Bizottságának azon döntése, hogy a költségtérítési célú további kifizetéseket csak bizonyos feltételek teljesülése esetén hajtja végre, és hogy minden költségtérítést felfüggeszt a korábbi feltételek szerint vásárolt menetjegyek tekintetében; üdvözli, hogy a Régiók Bizottsága elővigyázatossági intézkedésként az OLAF-ot is tájékoztatta az utólagos ellenőrzések terén bekövetkező változásokról és a Régiók Bizottsága igazgatása által hozott intézkedésekről;

               16.

               megállapítja, hogy a 2006-ban lezárt és a minden végrehajtott átutalást felölelő részletes felülvizsgálatot tartalmazó bérátutalásokkal kapcsolatos belső ellenőrzés feltárta, hogy „e területen hiányosságok merültek fel a feladatok szétválasztásának elvét érintően (kezdeményezési és belső ellenőrzési feladatok), és az ellenőrzési környezetnek nagyobb figyelmet kellett volna szentelni az ismert kockázatok fényében”; megjegyzi továbbá, hogy a belső ellenőr ajánlásai nyomán történt előrehaladás felmérésére 2007 februárjában felülvizsgálatot hajtottak végre; sürgeti a Régiók Bizottságának igazgatását hogy biztosítsa az ellenőrzéskor tett ajánlásoknak megfelelő intézkedések végrehajtását;

               17.

               megjegyzi, hogy az OLAF egy vizsgálatot követően nyolc átutalással kapcsolatban megállapította, hogy azok nem feleltek meg a szabályzatban rögzített feltételeknek, és javasolta a túlfizetések érintett tisztviselőktől történő visszamenőleges behajtását; megelégedéssel nyugtázza, hogy 2007 elejéig minden túlfizetés behajtása megtörtént; megjegyzi továbbá, hogy az OLAF hat tisztviselő esetében fegyelmi eljárás kezdeményezését javasolta, és közülük öt ügyében a belga hatóságoknál is hatósági eljárást kezdeményezett;

               18.

               megállapítja, hogy a belga hatóságok kérésére a Régiók Bizottságának kinevezésre jogosult hatósága 2007. július 6-án felfüggesztette az érintett tisztviselők mentelmi jogát, hogy lehetővé tegye a nemzeti hatóság általi meghallgatásukat; megjegyzi továbbá, hogy a Régiók Bizottságának igazgatása a mai napig nem értesült arról, hogy a belga hatóságok kívánnak-e eljárást folytatni a kérdéses ügyekben;

               19.

               megelégedéssel nyugtázza, hogy a Régiók Bizottságának főtitkára adminisztratív vizsgálatot indított, amely a Bizottság egy volt főigazgatója vezetésével zajlott le; kiemeli, hogy az állami hatóságokhoz beterjesztett öt eset közül kettőben a Régiók Bizottságának kinevezésre jogosult hatósága a fegyelmi bizottság előtti fegyelmi eljárás kezdeményezése mellett döntött; tudomásul veszi, hogy a személyzeti szabályzat szerint ezen esetekben végleges döntés csak azután születhet, hogy az illetékes belga bíróság jogerős ítéletet hirdetett;

               20.

               megjegyzi, hogy a három másik tisztviselő ügyében a kinevezésre jogosult hatóság csak akkor határoz a fegyelmi eljárás megindításáról, amikor tájékoztatást kap arról, hogy a belga hatóságok milyen módon kívánnak eljárni ügyükben; megjegyzi továbbá, hogy abban az egy esetben, ahol az OLAF nem kezdeményezett nemzeti szintű eljárást a belga hatóságoknál, a kinevezésre jogosult hatóság az adminisztratív vizsgálat ajánlásaival összhangban úgy határozott, hogy az érintett tisztviselőt figyelmeztetésben részesíti; ismételten követeli, hogy szigorúan járjanak el minden olyan tisztviselővel szemben, akinek esetében a csalás ténye bizonyítható;

               21.

               kéri a Régiók Bizottságát, hogy vegyen fontolóra arányos fegyelmi intézkedéseket, amennyiben az illetékes bíróságok előtt folyó eljárások eredménye indokolja azokat;

               22.

               megelégedéssel nyugtázza, hogy a munkaerő-felvétel terén már nincsenek egyedi problémák a Régiók Bizottságánál és a többi intézménnyel közös tárgyaláson megállapított létszámtervét majdnem teljesen kihasználja.

      (1)  HL L 78., 2006.3.15.

      (2)  HL C 274., 2007.11.15., 1. o.

      (3)  HL C 273., 2007.11.15., 1. o.

      (4)  HL C 274., 2007.11.15., 130. o.

      (5)  HL L 248., 2002.9.16., 1. o.